ตรุษจีนเยาวราชกลับมาอย่างยิ่งใหญ่ เฉลิมฉลองนักท่องเที่ยวจีน-ไทย
บรรยากาศงานตรุษจีนปี 2566 นี้ ณ ย่านเยาวราช กรุงเทพมหานครได้จัดพิธีเปิดอย่างยิ่งใหญ่ เพื่อต้อนรับการกลับมาของนักท่องเที่ยวชาวไทยและชาวจีนที่หลั่งไหลมาร่วมเฉลิมฉลองกันที่ใจกลางดินแดนของชาวไทยเชื้อสายจีนแห่งนี้ โดยในช่วงเย็นมีการแสดงจากคณะระบำจีน สร้างสีสันบรรยากาศคึกคักตั้งแต่ช่วงเย็น ประชาชนทั้งไทยและเทศต่างให้ความสนใจซุ้มถ่ายภาพที่จัดโดยการท่องเที่ยวแห่งประเทศไทย อีกทั้งบริเวณโดยรอบยังประดับประดาบริเวณด้วยโคมไฟจีนสีแดงสวยงาม เข้ากับประชาชนที่ส่วนใหญ่แต่งกายด้วยสีแดง หรือชุดกี่เพ้าแบบจีนสำหรับพิธีเปิดได้เริ่มอย่างเป็นทางการตั้งแต่เวลา 18.00 น. โดยนายชัชชาติ สิทธิพันธ์ุ ผู้ว่าราชการกรุงเทพมหานคร กล่าวถึงการจัดงานว่า ประเพณีตรุษจีนที่เยาวราชนั้นมีมาอย่างยาวนาน สร้างรายได้จากการท่องเที่ยว ช่วยกระตุ้นเศรษฐกิจได้เป็นอย่างดีและหลังจากที่ต้องห่างหายไป 2 ปี ครั้งนี้ได้กลับมาจัดเทศกาลตรุษจีนในไทยอย่างยิ่งใหญ่อีกครั้ง หวังว่าจะนำมาซึ่งความเจริญรุ่งเรืองและขออวยพรให้ทุกคนมีโชคลาภวาสนา มีร่างกายจิตใจที่แข็งแรง สามารถสร้างสรรค์สิ่งที่ดีต่อสังคมและประเทศชาติได้ต่อไปขณะที่นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวว่า ในปี 2566 นี้ ความสัมพันธ์การทูตระหว่างไทยและจีนจะครบรอบ 48 ปี ทั้งยังเป็นปีแห่งการฟื้นฟูการท่องเที่ยวระหว่างไทยและจีนอย่างเต็มรูปแบบ ตรุษจีนปีนี้จึงเป็นโอกาสสำคัญที่ชาวไทยและชาวจีนจะได้เดินทางมาฉลองตรุษจีนร่วมกันฉันพี่น้องอีกครั้ง หลังจากที่ต้องห่างหายจากกันไปในช่วง 3 ปีที่ผ่านมา และอวยพรให้พี่น้องชาวไทยและพี่น้องชาวจีนที่อยู่ทั้งในประเทศไทย ในสาธารณรัฐประชาชนจีน และประเทศอื่นๆ ทั่วโลก มีความสุข สมความปรารถนาทุกประการ และประเทศไทยพร้อมเปิดประตูต้อนรับพี่น้องชาวจีนทุกคนเสมือนบ้านหลังที่สองตลอดไปภายหลังจากกล่าวอวยพรแล้ว รัฐมนตรีว่าการกระทรวงการท่องเที่ยวและกีฬา กับนายหยาง ซิน อุปทูตรักษาการแทนเอกอัครราชทูต สถานทูตจีนประจำประเทศไทย ได้แลกของระลึกระหว่างกัน เพื่อตอกย้ำถึงความสัมพันธ์อันแน่นแฟ้นระหว่าง 2 ประเทศด้วย นอกจากนี้ ยังนับเป็นพระกรุณาธิคุณที่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ได้พระราชทานพระราชดำรัสอำนวยพร เนื่องในโอกาสวันตรุษจีน ประจำปี 2566 ในรูปแบบวีดิทัศน์ เพื่อเป็นสิริมงคลและขวัญกำลังใจแก่ประชาชนชาวไทยเชื้อสายจีนทั่วประเทศ โดยมีใจความว่า’ เนื่องในวันตรุษจีนปีนี้ ขออวยพรให้ทุกท่านมีความสุข ปลอดภัย ร่างกายและจิตใจแข็งแรง สมความปรารถนาทุกประการ’